b'\n_START_ARTICLE_\nPerjantai (lehti)\n_START_PARAGRAPH_\nPerjantai oli Oulussa ilmestynyt kaunokirjallinen viikkolehti, jossa julkaistiin erityisesti aloittelevien kirjoittajien tekstej\xc3\xa4. Perjantain perustivat Oulussa 1924 taloudenhoitaja Juho Kastell (my\xc3\xb6h. Kastemaa), kirjapainonjohtaja Oskari Pako ja opettaja Erkki Tuomikoski. Lehti alkoi ilmesty\xc3\xa4 s\xc3\xa4\xc3\xa4nn\xc3\xb6llisesti vuoden 1925 alusta. Perjantai kilpaili alusta saakka kaksikymment\xc3\xa4 vuotta vanhemman Nyyrikki-viikkolehden kanssa lukijoista. Perjantai-lehte\xc3\xa4 kustantava Perjantai ky osti Nyyrikin 1972 ja Sirpaleen 1976._NEWLINE_Vastaavia kaunokirjallisia lehti\xc3\xa4 perustettiin Oulussa muitakin, kuten Revontulet, Merikoski ja 1927 perustettu Sirpale, jonka perustaja oli Juho Henrik (Hannes) Haikala, ent. Hekkala. N\xc3\xa4ist\xc3\xa4 oululaisista kaunokirjallisista viikkolehdist\xc3\xa4 ilmestyy en\xc3\xa4\xc3\xa4 Nyyrikki._NEWLINE_Rautatiekirjakaupan irtonumeromyynniss\xc3\xa4 Perjantai oli vuonna 1933 sijalla 4, vuonna 1943 sijalla 7, vuonna 1953 sijalla 14, vuonna 1963 sijalla 15, vuonna 1973 sijalla 36 ja vuonna 1983 en\xc3\xa4\xc3\xa4 sijalla 50.'